Vezak vezla Duda Penjavina


Vezak vezla Duda Penjavina 

Vezak vezla Duda Penjavina 
na čardaku prema Latinluku. 
K njoj dolazi Varošanin Meho: 
"Srce, dušo, Dudo Penjavina, 
kome vezeš svilena jagluka?" 
"Vezem tebi, Varošanin Meho, 
ako ćeš se proći Latinluka 
i Marice, mlade krčmarice, 
i Ružice, s Latinske ćuprije, 
i visoke Ješe Samardžine, 
i lijepe Savke Čebedžine!" 

Odgovara Varošanin Meho: 
"Vezi jagluk, Dudo Penjavina, 
pa ga daji kome tebi drago! 
Ja se neću proći Latinluka 
i Marice, mlade krčmarice, 
i Ružice, s Latinske ćuprije, 
i visoke Ješe Samardžine, 
i lijepe Savke Čebedžine: 
dosta su me vina napojile 
i dušmanske ruke sačuvale!"